De tre mænd, der er relaterede til Hells Angels, som overfaldt en 16-årig dreng tirsdag aften skal i grundlovsforhør.

Klokken 13.30 skal de tre mænd, der har tilhørsforhold til Hells Angels klubhus i Nørresundby, fremstilles i grundlovsforhør. De er sigtet for grov vold mod en 16-årig dreng, som de angiveligt har slået 4 til 5 gange i hovedet med en murerhammer. Drengen er indlagt på universitetshospitalet i Aalborg med åbent kraniebrud, men uden for livsfare. Det er dog uvist, hvad motivet til overfaldet var. - Det ser umiddelbart ud til at være helt tilfældigt. Han har måske bare været på det forkerte sted på det forkerte tidspunkt, siger Lars Nørskov Jørgensen, der er politikommissær i afdelingen for personfarlig kriminalitet. Politiet formoder, at Hells Angels har lavet et vagtværn ved klubhuset i Nørresundby. Afgørelsen af dommen bliver opdateret på TV2/Nords hjemmeside senere i dag.